Teaduskollektsioon

Teaduskollektsioon (inglise scientific collection) on püsivat teaduslikku väärtust omav ja peamiselt teadustegevuse eesmärgil kasutatav süstematiseeritud, säiliku tasandil kataloogitud või säilikuna dokumenteeritud artefaktide või looduslike objektide ning infokandjate kogu. Teaduskollektsiooni säilimise, arendamise ja teadustööks kättesaadavuse tagab kollektsiooni haldav teadus- ja arendusasutus. Sama eriala teaduskollektsioonid moodustavad Eesti piires virtuaalse ühenduse ehk rahvuskollektsiooni. Rahvuskollektsiooni eesmärgiks on samatüübiliste teaduskollektsioonide haldamise ja arendamise koordineerimine ning metoodilise juhtimise tõhustamine. Rahvuskollektsioon omab olulist rahvuslikku (üleriigilist) ja loodusteadustes ka rahvusvahelist kaalu. Eesti rahvuskollektsioonid jagunevad kaheks: humanitaarteaduslikud kollektsioonid ja loodusteaduslikud kollektsioonid. Humanitaarteaduslikud kollektsioonid on vallaskultuuripärandi hulka kuuluvad inimese poolt loodud artefaktid (dokumendipärand, teavikud, esemed jne) või inimese tegevuse tulemusel tekkinud objektid (arheoloogiamälestised), mis omavad teaduslikku, kultuurilist, rahvuslikku vms väärtust, on püsisäilitatavad ja kasutatavad teaduslikuks uurimistööks nii praegu kui ka kaugemas tulevikus, nii säilitustingimustele vastavas säilituspaigas kui ka piiratud ulatuses rahvusvahelise laenutuse ja vahetuse teel. Enamasti on kollektsioon võimalikult terviklik, süstematiseeritud ja dokumenteeritud. Humanitaarteaduslike kollektsioonide alla kuuluvad rahvuskollektsioonid on: 1) arheoloogia rahvuskollektsioon Tallinna Ülikooli Ajaloo instituudi arheoloogia teaduskogu Tartu Ülikooli arheoloogiakogud ja -arhiiv 2) eesti keele rahvuskollektsioon Eesti Keele Instituudi eesti murrete ja soome-ugri keelte arhiiv Tartu Ülikooli eesti murrete ja sugulaskeelte arhiiv (EMSA) 3) kultuuriloo ja vanaraamatu rahvuskollektsioon Eesti Kirjandusmuuseumi Eesti Kultuuriloolise Arhiivi ja vanaraamatu kogud Eesti Teaduste Akadeemia Underi ja Tuglase Kirjanduskeskuse teaduskogud Tallinna Ülikooli Akadeemilise Raamatukogu kultuurilooline kogu Tallinna Ülikooli Eesti Pedagoogika Arhiivmuuseumi haridusloolised kogud Tartu Ülikooli Muuseumi kultuurilooline ja kunstikogu Tartu Ülikooli Raamatukogu kultuuriloolised kogud 4) rahvaluule rahvuskollektsioon Eesti Kirjandusmuuseumi Eesti Rahvaluule Arhiiv Loodusteaduslikud kollektsioonid on loodusest kogutud või looduslikult tekkinud elus- ja elutute objektide (liigiisendid, raku- ja mikroobikultuurid, kivistised, mineraalid, pinnaseproovid jm) püsisäilitatavad kollektsioonid, mis on määratud teaduslikuks uurimistööks nii praegu kui ka kaugemas tulevikus, nii haldavas asutuses kui vajadusel ka laenutuse, deponeerimise ja vahetuse teel. Tavaliselt on hoitavad säilikud dokumenteeritud (varustatud andmetega leiukoha, elusolenditel elupaiga, kogumisaja ja koguja kohta, isendid soovitatavalt identifitseeritud ehk määratud). Loodusteaduslike kollektsioonide alla kuuluvad rahvuskollektsioonid on: 1) botaanika rahvuskollektsioon Eesti Maaülikooli soon- ja sammaltaimede herbaarium TAA Tartu Ülikooli botaanilised kogud 2) geoloogia rahvuskollektsioon Tallinna Tehnikaülikooli geoloogilised kogud Tartu Ülikooli geoloogiline kogu 3) mikrobioloogia rahvuskollektsioon Tartu Ülikooli Molekulaar- ja Rakubioloogia Instituudi looduslike ja laboratoorsete mikroobitüvede kollektsioon (CELMS) Tartu Ülikooli Inimese Mikrobioota Biopank (HUMB) 4) mükoloogia rahvuskollektsioon Eesti Maaülikooli mükoloogilised kogud Tartu Ülikooli mükoloogilised kogud 5) zooloogia rahvuskollektsioon Eesti Maaülikooli zooloogilised kogud Tartu Ülikooli zooloogilised kogud Seoses Nagoya protokolli rakendumisega hindab Haridus- ja Teadusministeerium alates 2015. aastast, kas geneetiliste ressurssidega seotud teaduskollektsioonid järgivad Nagoya protokollist tulenevaid nõudeid materjali kogumisel, registreerimisel, kasutamisel ja edastamisel. Nagoya protokoll reguleerib juurdepääsu geneetilistele ressurssidele ja nende kasutamisest saadava tulu õiglast ja erapooletut jaotamist. Eesti e-varamu portaal Teadustaristu Haridus- ja Teadusministeerium. "Teaduskollektsioonid". Originaali arhiivikoopia seisuga 31. jaanuar 2019. Haridus- ja Teadusministeerium. "Teaduskollektsioonide 2017. a erakorralise hindamise juhend" (PDF). Originaali (PDF) arhiivikoopia seisuga 4. veebruar 2019. Riigi Teataja. "Looduskaitseseaduse muutmise seadus". Eesti Teaduskogude portaal Loodusteaduslikud arhiivid ja infovõrgustik (NATARC)